BG Официален вестник на Европейския съюз L 151/1

РЕГЛАМЕНТ (ЕС) 2017/978 НА КОМИСИЯТА

от 9 юни 2017 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от флуопирам; хексахлороциклохексан (НСН), алфа-изомер; хексахлороциклохексан (НСН), бета-изомер; хексахлороциклохексан (НСН), сума от изомери, с изключение на гама-изомера; линдан (хексахлороциклохексан (НСН), гама-изомер); никотин и профенофос във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО (1) на Съвета, и по-специално член 14, параграф 1, буква а), член 18, параграф 1, буква б) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за флуопирам и никотин са определени в част А от приложение III към Регламент (ЕО) № 396/2005. За профенофос, хексахлороциклохексан (НСН), алфа-изомер; хексахлороциклохексан (НСН), бета-изомер; хексахлороциклохексан (НСН), сума от изомери, с изключение на гама-изомера, и линдан (хексахлороциклохексан (НСН), гама-изомер) МДГОВ са определени в приложение II и в част Б от приложение III към посочения регламент.

(2) С Регламент (ЕС) № 270/2012 на Комисията (2) са определени временни МДГОВ за флуопирам за няколко продукта — до 31 декември 2013 г., до представянето на допълнителни данни за остатъчните вещества. С Регламент (ЕС) № 1004/2013 на Комисията (3) беше удължен срокът на валидността на тези МДГОВ до 19 октомври 2015 г., до приключване на оценката на данните. Въз основа на обоснованото становище (4) на Европейския орган за безопасност на храните, наричан по-долу „Органът“, е целесъобразно да се намалят до съответната граница на определянето (LOD) временните МДГОВ за семейство Solanacea, други плодни зеленчуци, артишок, целина, резене, други стъблени зеленчуци, семена от памук, други маслодайни семена, просо, други зърнени култури, билкови настойки от всички други части на растението, подправки на семена, ким и други захарни растения, за които не са представени данни, и сладка царевица, за която изпитванията за наличие на остатъчни вещества в първични и ротационни култури показват, че остатъчните вещества са под LOD.

(3) За хексахлороциклохексан (НСН), алфа-изомер; хексахлороциклохексан (НСН), бета-изомер; хексахлороциклохексан (НСН), сума от изомери, с изключение на гама-изомера, и линдан (хексахлороциклохексан (НСН), гама-изомер) Органът представи на Комисията данни от наблюдение, които показват, че вече не са налични остатъчни вещества в количества над съответните МДГОВ или LOD и че са постижими по-ниски LOD чрез новите аналитични методи, даващи също възможност за разграничаване на различните изомери на хексахлороциклохексан (НСН). Поради това е целесъобразно да се изменят някои от съществуващите МДГОВ и LOD за хексахлороциклохексан (НСН), алфа-изомер; хексахлороциклохексан (НСН), бета-изомер и линдан (хексахлороциклохексан (НСН), гама-изомер) и да се заличат МДГОВ за хексахлороциклохексан (НСН), сума от изомери, с изключение на гама-изомера.

(4) С Регламент (ЕС) № 401/2015 на Комисията (5) са определени временни МДГОВ за никотин за шипки, подправки и ядливи цветя, диворастящи гъби, чай, билкови настойки и подправки — до 19 октомври 2016 г., до представянето и оценката на новите данни и информация за естественото наличие или образуване на никотин в съответните продукти. Няма убедителни научни доказателства, които доказват естественото наличие на никотин в съответните продукти и хвърлят светлина върху механизма на образуване. Органът и стопанските субекти в областта на храните представиха най-новите данни от наблюдение, които показват, че в тези продукти все още са налични остатъчни вещества от това вещество. Поради това е целесъобразно да продължи наблюдението на количествата никотин в тези продукти, а срокът на валидност на посочените МДГОВ да бъде удължен до пет години след датата на публикуване на настоящия регламент.

(5) С Регламент (ЕС) № 1096/2014 на Комисията (6) са определени временни МДГОВ за профенофос за пресни тревисти и билкови настойки, до представянето на данни от наблюдение за наличието на веществото в съответните продукти. Органът и стопанските субекти в областта на храните представиха най-новите данни от наблюдение, които показват, че в тези продукти все още има остатъчни вещества от това вещество. Поради това е целесъобразно да продължи наблюдението на количествата профенофос в тези продукти, а срокът на валидност на посочените МДГОВ да бъде удължен до пет години след датата на публикуване на настоящия регламент.

(6) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(7) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(8) Поради това Регламент (ЕО) № 396/2005 следва да бъде съответно изменен.

(9) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(10) Следва да се предвиди разумен срок преди прилагането на изменените МДГОВ, така че да се позволи на държавите членки, трети държави и стопанските субекти в областта на храните да се подготвят за спазването на новите изисквания, които ще произлязат от изменението на МДГОВ.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2

По отношение на активните вещества флуопирам; хексахлороциклохексан (НСН), алфа-изомер; хексахлороциклохексан (НСН), бета-изомер; хексахлороциклохексан (НСН), сбор от изомери, с изключение на гама-изомера; линдан (хексахлороциклохексан (НСН), гама-изомер); никотин и профенофос във и върху всички продукти продължава да се прилага Регламент (ЕО) № 396/2005, във вида му преди изменението с настоящия регламент, по отношение на продуктите, които са произведени до 4 януари 2018 г.

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 4 януари 2018 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 9 юни 2017 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Регламент (ЕС) № 270/2012 на Комисията от 26 март 2012 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от амидосулфурон, азоксистробин, бентазон, биксафен, ципроконазол, флуопирам, имазапик, малатион, пропиконазол и спинозад във и върху определени продукти (ОВ L 89, 27.3.2012 г., стр. 5).

(3) Регламент (ЕС) № 1004/2013 на Комисията от 15 октомври 2013 г. за изменение на приложения II и III към Регламент (ЕО) № 396/2005 на Европейския парламент и на Съвета относно максимално допустимите граници на остатъчни вещества от 8-хидроксихинолин, ципроконазол, ципродинил, флуопирам, никотин, пендиметалин, пентиопирад и трифлоксистробин във и върху определени продукти (ОВ L 279, 19.10.2013 г., стр. 10).

(4) Reasoned opinion on the modification of the existing maximum residue levels for fluopyram in various crops (Обосновано становище относно изменението на съществуващите максимално допустими граници на остатъчни вещества за флуопирам при различни култури). EFSA Journal (Бюлетин на ЕОБХ), 2016;14(6):4520.

(5) Регламент (ЕС) 2015/401 на Комисията от 25 февруари 2015 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ацетамиприд, хромафенозид, циазофамид, дикамба, дифеноконазол, фенпиразамин, флуазинам, форметанат, никотин, пенконазол, пиметрозин, пираклостробин, тау-флувалинат и тебуконазол във или върху определени продукти (ОВ L 71, 14.3.2015 г., стр. 114).

(6) Регламент (ЕС) № 1096/2014 на Комисията за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за карбарил, процимидон и профенофос във или върху определени продукти (ОВ L 300, 18.10.2014 г., стр. 5).